ET Euroopa Liidu Teataja C 417/44

Nõukogu ja nõukogus kokku tulnud liikmesriikide valitsuste esindajate järeldused kultuurivaldkonna töökava (2015–2018) muutmise kohta kultuuridevahelist dialoogi käsitleva prioriteedi osas

(2015/C 417/07)

EUROOPA LIIDU NÕUKOGU JA NÕUKOGUS KOKKU TULNUD LIIKMESRIIKIDE VALITSUSTE ESINDAJAD,

TULETADES MEELDE nõukogu ja nõukogus kokku tulnud liikmesriikide valitsuste esindajate järeldusi kultuurivaldkonna töökava (2015–2018) kohta (1),

VÕTTES ARVESSE Euroopa Ülemkogu 2015. aasta oktoobri järeldusi (2), milles märgitakse, et rände- ja pagulaskriisiga tegelemine on ühine kohustus, mis nõuab põhjalikku strateegiat ning pika aja jooksul solidaarsuse ja vastutustundlikkuse vaimus kindlameelsete jõupingutuste tegemist,

RÕHUTADES, et pärast rändajate ja pagulaste esmavajaduste rahuldamist tuleb suunata tähelepanu nende sotsiaalsele ja majanduslikule integratsioonile,

TOONITADES, et kultuuril ja kunstil on täita oma roll nende pagulaste integreerimise protsessis, kellele antakse varjupaigasaaja staatus, kuna kultuur ja kunst võimaldavad neil paremini mõista oma uut keskkonda ja selle seost nende endi sotsiaal-kultuurilise taustaga, panustades niiviisi sidusama ja avatuma ühiskonna loomisesse,

TULETADES MEELDE, et kultuuridevaheline dialoog saab aidata üksikisikuid ja rahvaid üksteisele lähendada ning kaasa aidata konfliktide ennetamisele ja leppimisprotsessidele (3) ning et kultuurivaldkonnas on see olnud Euroopa koostöö keskmes alates 2002. aastast ja on praegu kultuurivaldkonna töökava (2015–2018) prioriteetne valdkond,

NÕUSTUB, võttes arvesse rände- ja pagulaskriisi ning eesmärgiga tugevdada kultuurilisel mitmekesisusel põhinevat kaasavat ühiskonda, muutma kultuurivaldkonna töökava (2015–2018), kohandades prioriteetse valdkonna D3 punkti a kultuuridevahelise dialoogi kohta järgmiselt:

Prioriteet D: kultuurilise mitmekesisuse edendamine, kultuur ELi välissuhetes ja liikuvus

Euroopa kultuurivaldkonna tegevuskava: kultuuriline mitmekesisus ja kultuuridevaheline dialoog (3.1), kultuur kui oluline mõjur rahvusvahelistes suhetes (3.3)

Strateegia „Euroopa 2020”: jätkusuutlik ja kaasav majanduskasv (prioriteedid 2 ja 3), ELi välispoliitiliste vahendite kasutamine.





Meetmete võtjad Teemad Vahendid ja töömeetodid (sh märge valdkondadevahelisuse kohta) Eeldatavad tulemused ja esialgne ajakava Komisjon/liikmesriigid a. Kultuuridevaheline dialoog Võttes arvesse rände- ja pagulaskriisi, uurida viise, kuidas kultuur ja kunst saavad aidata üksikisikuid ja rahvaid üksteisele lähendada, suurendada nende osalust kultuuri- ja ühiskonnaelus ning edendada kultuuridevahelist dialoogi ja kultuurilist mitmekesisust. Luuakse seosed ELi tasandi integreerimist käsitlevate võrgustike ja andmebaasidega (4). Avatud koordinatsiooni meetod Eksperdid teevad kokkuvõtte kultuuridevahelise dialoogi alasest poliitikast ja olemasolevatest headest tavadest (5), pöörates erilist tähelepanu rändajate ja pagulaste, integreerimisele ühiskonda kunsti ja kultuuri abil. 2016 Heade tavade käsiraamat.

(1) ELT C 463, 23.12.2014, lk 4.

(2) Dok EUCO 26/15.

(3) Nõukogu järeldused kultuurilise mitmekesisuse ja kultuuridevahelise dialoogi edendamise kohta Euroopa Liidu ja selle liikmesriikide välissuhetes (ELT C 320, 16.12.2008, lk 10).

(4) Nagu Euroopa integratsioonialane veebisait: https://ec.europa.eu/migrant-integration/pratiques-dintegration

(5) Olemasoleva poliitika ja tavade kogum kultuurilise mitmekesisuse ja kultuuridevahelise dialoogi edendamise kohta on esitatud avatud koordinatsiooni meetodi töörühma 2014. aasta aruandes avaliku sektori kunsti- ja kultuuriasutuste rolli kohta kultuurilise mitmekesisuse ja kultuuridevahelise dialoogi edendamisel: http://ec.europa.eu/culture/library/reports/201405-omc-diversity-dialogue_en.pdf